钦定古今图书集成/方舆汇编/边裔典/第014卷 > 南齐
## 钦定古今图书集成/方舆汇编/边裔典/第014卷 > 南齐

### 高帝建元二年进高丽王将军号魏遣使让高丽

按《南齐书太祖高帝本纪》，“建元二年四月丙寅，进高
丽王乐浪公高琏号骠骑大将军。”按《高丽本传》，“东
夷高丽国，西与魏虏接界。”宋末高丽王乐浪公高琏
为使持节散骑常侍、都督营平二州诸军事、车骑大
将军、开府仪同三司，太祖建元元年，进号骠骑大将
军。〈按本纪作二年传作元年存参〉

按《魏书高句丽传》，高祖时贡献倍前，其报赐亦稍加
焉。时光州于海中得琏所遣诣萧道成使馀奴等。高
祖诏责琏曰：“道成亲杀其君，窃号江左，朕方欲兴灭
国于旧邦，继绝世于刘氏，而卿越境外交，远通篡贼，
岂是藩臣守节之义。今不以一过掩卿旧款，即送还
藩。其感恕思愆，祗承明宪，辑宁所部，动静以闻。”
建元三年十二月丁亥高丽国遣使朝贡。

按《南齐书太祖本纪》云云。按《高丽本传》。三年。遣使
贡献。

### 武帝永明二年高丽纳贡于魏

按《南齐书》。不载按《魏书高祖本纪》。“太和八年冬十
月。高丽国遣使朝贡。”

永明三年，高丽纳贡于魏。

按《南齐书》。不载按《魏书高祖本纪》，“太和九年五月，
高丽国遣使朝贡。十月高丽国遣使朝贡永明四年。高丽纳贡于魏。”

按《南齐书》。不载按《魏书高祖本纪》。“太和十年四月。
高丽国遣使朝贡。”

永明六年，高丽纳贡于魏。

按《南齐书》。不载按《魏书高祖本纪》，“太和十有二年
二月壬戌高丽国遣使朝贡。四月高丽国遣使朝贡。
闰九月乙丑高丽国遣使朝贡。”

永明七年，遣使使魏。是年，高丽亦纳贡于魏。魏《元会》
与高丽使相次。

按《南齐书》《世祖本纪》不载。按《高丽传》，乘舶汎海，使
驿常通，亦使魏虏，然强盛不受制。虏置诸国使邸，齐
使第一，高丽次之。永明七年，平南参军颜幼明、冗从
仆射刘思敩使虏，虏元会，与高丽使相次，幼明谓伪
主客郎裴叔令曰：“我等御命上华，来造卿国，所为抗
敌，在乎一魏，自馀外夷，理不得望我镳尘。况东夷小
貊，臣属朝廷，今日乃敢与我蹑踵。”思敩谓伪南部尚
书李思冲曰：“我圣朝处魏使，未尝与小国列，卿亦应
知。”思冲曰：“实如此，但主副不得升殿耳。此间坐起甚
高，足以相报。”思敩曰：“李道固昔使，正以衣冠致隔耳。
魏国必缨冕而至，岂容见黜。”幼明又谓虏主曰：“二国
相亚，唯齐与魏，边境小敌，敢蹑臣踪。高”丽俗服穷裤，
冠折风一梁，谓之帻。知读《五经》。使人在京师，中书郎
王融戏之曰：“服之不衷，身之灾也。头上定是何物？”答
曰：“此即古弁之遗像也。”高琏年百馀岁卒。〈按琏死在永明九年〉
按：《魏书高祖本纪》：太和十有三年，“二月壬午，高丽国
遣使朝献。六月，高丽国遣使朝贡。十月甲申，高丽国
遣使朝贡。”

永明八年，高丽纳贡于魏。

按《南齐书》。不载按《魏书高祖本纪》。“太和十有四年。
秋七月丙辰。高丽国遣使朝贡。九月壬戌。高丽国遣
使朝贡。”

永明九年，高丽纳贡于魏。是年，高丽王琏死，魏高祖
为之举哀。

按《南齐书》，不载。按《魏书高祖本纪》，太和十有五年，
五月乙卯，高丽国遣使朝献。九月壬午，高丽国遣使
朝献。十二月，帝为高丽王琏举哀于行宫。按《高句
丽传》，“太和十五年，琏死，年百馀岁。高祖举哀于东郊，
遣谒者仆射李安上策赠车骑大将军、太傅、辽东郡
开国公、高句丽王，谥曰康。”

按《朝鲜史略》，“高句丽长寿王薨，在位七十九年。太孙
罗云立，是为文咨王。”〈齐永明九年〉

永明十年，魏以《高丽》长寿王琏孙《罗云》为其国王。是
年，《高丽》朝贡于魏。

按《南齐书》，不载。按《魏书高祖本纪》，“太和十有六年，
三月辛巳，以高丽王琏孙云为其国王。是月，高丽国
遣使朝贡。六月己丑，高丽国遣使朝贡。八月辛卯，高
丽国遣使朝献。十月丙午，高丽国遣使朝献。”按《高
句丽传》，“太和十五年，王琏死，年百馀岁。高祖又遣大
鸿胪拜琏孙云使持节都督辽海诸军事、征东将军、
领护”东夷中郎将、辽东郡开国公《高句丽》王，赐衣冠、
服物、车旗之饰。又诏云遣世子入朝，令及郊丘之礼。
云上书辞疾，惟遣其从叔《升于》随使诣阙，严责之。自
此岁常贡献。〈按传琏死云立俱作一年今从本纪故二年分载之〉
永明十一年，高丽纳贡于魏。

按《南齐书》。不载按《魏书高祖本纪》。“太和十有七年。
六月戊申。高丽国遣使朝献。”

### 废帝隆昌元年封高丽王为大将军是年高丽纳贡于魏

按《南齐书》本纪不载。按《高丽本传》，“隆昌元年，以高
丽王乐浪公高云为使持节散骑常侍，都督营平二
州诸军事、征东大将军、高丽王乐浪公。”

按《魏书高祖本纪》：“太和十有八年：春正月丁巳，高丽
国遣使朝献。秋七月辛卯，高丽国遣使朝贡。”

### 明帝建武二年高丽朝贡于魏

按《南齐书》。不载按《魏书高祖本纪》。“太和十有九年
二月。高丽国遣使朝献。五月高丽国遣使朝贡。”

### 永泰元年高丽纳贡于魏

按《南齐书》。不载按《魏书高祖本纪》。“太和二十有二
年。八月壬戌。高丽国遣使朝献。”

### 废帝永元元年高丽纳贡于魏

按《南齐书》不载。按《魏书高祖本纪》亦不载。按《世
宗宣武帝本纪》。“太和二十有三年。五月丙子朔。高丽
国遣使朝贡。”

永元二年，高丽纳贡于魏。

按《南齐书》。不载按《魏书世宗本纪》。“景明元年八月
乙未。高丽国遣使朝贡。”

永元三年，高丽纳贡于魏。

按《南齐书》，不载按《魏书世宗本纪》，“景明二年正月
辛酉高丽国遣使朝献。十二月高丽国遣使朝贡。”